Asiakirjoihin tutustumista koskevan oikeuden epäämisestä tehdystä sellaisesta päätöksestä, jossa viitataan osaksi aikaisemman asiakirjapyynnön jälkeen annetussa vahvistavassa päätöksessä oleviin perusteluihin, on todettava, ettei sillä voida loukata perusteluvelvollisuutta, koska ensimmäisessä menettelyssä annettu alkuperäinen päätös ja siinä annettu vahvistava päätös ovat syntyneet kantajalle tutussa asiayhteydessä ja ensimmäisessä menettelyssä annettu vahvistava päätös on saatettu hakijan tietoon ennen kuin tämä oli esittänyt asiakirjapyyntönsä toisessa menettelyssä ja hakija pystyi niiden perusteella saamaan selville ne sitä vastaan käytetyt syyt, joiden perusteella tutustumisoikeus evättiin, ja riitauttamaan ne tehokkaasti unionin tuomioistuimissa.

Perusteluissa ei tarvitse esittää kaikkia asiaan liittyviä tosiseikkoja ja oikeudellisia seikkoja, sillä tutkittaessa sitä, täyttävätkö toimen perustelut kyseisen SEUT 296 artiklan mukaiset vaatimukset, on otettava huomioon sen sanamuodon lisäksi myös asiayhteys ja kaikki asiaa koskevat oikeussäännöt. Tältä osin viittauksen muodossa esitetyt perustelut voivat olla hyväksyttyjä. Lisäksi toimessa tehtyä viittausta erilliseen toimeen on arvioitava SEUT 296 artiklan valossa ja viittauksen käyttämisellä ei jätetä noudattamatta Euroopan unionin toimielimille asetettua perusteluvelvollisuutta.

SEUT 101 artiklan soveltamismenettelyä koskevaan hallinnolliseen asiakirja-aineistoon sisältyviin asiakirjoihin sovellettavaa yleisestä luottamuksellisuusolettamaa voidaan soveltaa siitä riippumatta, kuinka monta asiakirjaa asiakirjapyyntö koskee. Yleisten luottamuksellisuusolettamien soveltaminen on hyväksytty siitä riippumatta, kuinka monta asiakirjaa asiakirjapyyntö koskee, ja jopa silloin, kun pyyntö koskee vain yhtä ainoaa asiakirjaa. Tutustumisoikeuden epäämistä koskevan yleisen olettaman soveltamisen peruste on nimittäin laadullinen eli se, että asiakirjat liittyvät samaan menettelyyn, eikä määrällinen eli se, kuinka suureen asiakirjojen määrään asiakirjapyyntö kohdistuu. Riippumatta siitä, kuinka monta asiakirjaa asiakirjapyyntö koskee, oikeutta tutustua SEUT 101 artiklan soveltamismenettelyn asiakirjoihin ei nimittäin voida myöntää ottamatta huomioon samoja tiukkoja sääntöjä, joita SEUT 101 ja SEUT 102 artiklan mukaisten komission menettelyjen kulusta annetuissa asetuksissa N:o 1/2003 ja N:o 773/2004 säädetään tällaisen menettelyn yhteydessä saatujen tai vahvistettujen tietojen käsittelylle.

Sitä paitsi SEUT 101 artiklan soveltamismenettelyn hallinnolliseen asiakirja-aineistoon sisältyviin asiakirjoihin sovellettava yleinen luottamuksellisuusolettama perustuu pääasiallisesti Euroopan parlamentin, neuvoston ja komission asiakirjojen saamisesta yleisön tutustuttavaksi annetun Euroopan parlamentin ja neuvoston asetuksen N:o 1049/2001 4 artiklassa säädettyjen asiakirjajulkisuuden poikkeusten tulkintaan, jossa on otettava huomioon tiukat säännöt, joita SEUT 101 ja SEUT 102 artiklan mukaisten komission menettelyjen kulusta annetuissa asetuksissa N:o 1/2003 ja N:o 773/2004 säädetään tällaisen menettelyn yhteydessä saatujen tai vahvistettujen tietojen käsittelylle. Toisin sanoen tämä olettama perustuu lähtökohtaan, jonka mukaan kyseisessä menettelyssä vahvistetaan erityinen järjestelmä asiakirjojen tutustuttaviksi saamiselle. Tällaisen järjestelmän olemassaolon perusteella voidaan olettaa, että lähtökohtaisesti näiden asiakirjojen sisältämien tietojen ilmaiseminen voisi vahingoittaa menettelyn, johon asiakirjat kuuluvat, tarkoitusta.

Näin ollen käsiteltävässä tapauksessa se tosiseikka, että asiakirja, jonka sisältämien tietojen ilmaisemista pyydetään, kuuluu SEUT 101 artiklan soveltamismenettelyä koskevaan asiakirja-aineistoon, riittää oikeuttamaan sen, että sovelletaan tällaista menettelyä koskevien asiakirjojen yleistä luottamuksellisuusolettamaa, siitä riippumatta, kuinka monta asiakirjaa pyyntö koskee.

(ks. 71-74 kohta)